钦定古今图书集成/明伦汇编/闺媛典/第025卷 > 刘尚卿妻孙氏
## 钦定古今图书集成/明伦汇编/闺媛典/第025卷 > 刘尚卿妻孙氏

按《永年县志》：孙氏，举人刘庆孙母，县令尚卿妻。天性
俭朴，治家有方，黄昏灯火，午夜鸡声，教子诵读不辍。
诸子恪遵礼法，皆恂恂雅饬，里中望而知为刘氏子
孙。镜镃甲子同举于乡，母责诸子曰：“自尔父登科四
十馀年，始见两孙并捷，吾岂不快。但尔辈有举人儿，
独不令我有举人子耶？”诸子益相淬砺。迨庚午，长子
庆孙复领乡荐，母始冁然一笑。每家䜩，诸子若孙济
济，里人靡不羡之。